
A pata hegyfalának és oldalfalának komputertomográfiás vizsgálata sántaságmentes angol telivér versenylovakban és díjugratásban versenyző sportlovakban

Számos olyan kórképet ismerünk, ami a lovak szarutokját és az alatta fekvő irharéteget érinti és jelentősen befolyásolhatja a vastagságukat, ezért fontos adatot gyűjteni egészséges lovakban a szarutok és az irha vastagságáról. Röntgen és mágneses rezonancia képalkotó eljárással már van elérhető szakirodalmi forrás ezen képletek vastagságáról, de komputertomográfiás (CT) mérésekről még nem publikáltak hasonló eredményeket.
Dolgozatunk fő célja volt, hogy referenciatartományt állítsunk fel angol telivér versenylovakban és díjugratásban versenyző sportlovakban a szarutok és a hozzá kapcsolódó irharéteg CT felvételeken mérhető vastagságáról különböző mérési pontokon. További célunk volt megvizsgálni, hogy a lovak kora, fajtája és mérete hatással van-e a különböző mérési pontokon kapott eredményekre.
Kutatásunkban 30 angol telivér galopplovat és 29 díjugratásban versenyző sportlovat vizsgáltunk, melyek mindegyike sántaságmentes volt. Sagittalis és transversalis CT rekonstrukciókon külön mértük a szarut, az irhát és a teljes vastagságot. A sagittalis síkban proximalis, középső és distalis mérési pontokon, a transversalis síkban medialisan és lateralisan végeztünk méréseket. A mért értékekből egy referenciatartományt állítottunk fel a két csoportban. Kétmintás független t-próbával és Mann-Whitney próbával vizsgáltuk a telivérek és ugrólovak, páros t-próbával és Wilcoxon próbával a pata medialis és lateralis oldala és az egyedek bal és jobb végtagja közötti esetleges különbségeket. Általánosított lineáris modellel összefüggést kerestünk a lovak testtömege és a hegyfal teljes vastagsága között.
Az ugrólovak értékei a szaru, az irha és a teljes vastagság tekintetében is szignifikánsan nagyobbak voltak, mint a telivéreké. A teljes vastagság és az irha esetében a medialis oldal szignifikánsan vastagabb volt, mint a lateralis. A szaru esetében a lateralis oldal volt vastagabb telivérekben és a két vizsgált csoportot összevonva. Ugrólovaknál nem volt a medialis és a lateralis oldalon mért szaru vastagságában statisztikailag szignifikáns különbség. A bal és jobb láb között egyik csoportban sem találtunk statisztikailag szignifikáns különbséget. A testtömegnek csak marginális hatását tudtuk bizonyítani a teljes vastagságra.
A kutatás során létrehozott referenciatartomány és a dolgozat egyéb eredményei segítik a klinikai esetek CT felvételeinek kiértékelését és értelmezését, továbbá referenciaként szolgálnak további kutatásokhoz.



